S-226/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 17. apríl 2018, á hendur E-x-x V-x-x, kt. 000000-0000, [...], Reykjavík fyrir eftirtalin umferðarlagabrot með því að hafa:

1. Laugardaginn 18. mars 2017 í Reykjavík ekið bifreiðinni [...] sviptur ökurétti vestur Breiðholtsbraut uns lögregla stöðvaði aksturinn.

2. Þriðjudaginn 4. apríl 2017 í Reykjavík ekið bifreiðinni [...] sviptur ökurétti um Reykjanesbraut, rétt við Fossvogsbrún, uns lögregla stöðvaði aksturinn.

3. Laugardaginn 22. apríl 2017 í Reykjavík ekið bifreiðinni [...] sviptur ökurétti og undir áhrifum áfengis (í blóði mældist vínandi 1,89 ‰) um Bergþórugötu, Frakkastíg og Grettisgötu þar sem hann stöðvaði við hús nr. 19 og lögregla hafði afskipti af honum.

4. Laugardaginn 12. ágúst 2017 í Reykjavík ekið bifreiðinni [...] sviptur ökurétti og undir áhrifum áfengis (í blóði mældist vínandi 1,04 ‰) norður Kringlumýrarbraut uns lögregla stöðvaði aksturinn.

5. Þriðjudaginn 15. ágúst 2017 í Reykjavík ekið bifreiðinni [...] sviptur ökurétti um Sæbraut, rétt við Skúlagötu, uns lögregla stöðvaði aksturinn.

6. Fimmtudaginn 18. janúar 2018 í Garðabæ ekið bifreiðinni [...] sviptur ökurétti um Hafnarfjarðarveg uns lögregla stöðvaði aksturinn.

7. Föstudaginn 19. janúar 2018 í Reykjavík ekið bifreiðinni [...] sviptur ökurétti um Bríetartún uns lögregla stöðvaði aksturinn.

8. Laugardaginn 10. febrúar 2018 í Reykjavík ekið bifreiðinni [...] sviptur ökurétti um Sæbraut, rétt við Langholtsveg, uns lögregla stöðvaði aksturinn.

Teljast brot í öllum liðum varða við 1. mgr. 48. gr. og varðar brot í 3. lið auk þess við 1. mgr., sbr. 3. mgr., 45. gr. og brot í 4. lið auk þess við 1. mgr., sbr. 2. mgr., 45. gr., allt sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997 og 3. gr. laga nr. 24/2007.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Ákærði krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1989. Samkvæmt framlögðu sakavottorði, dagsettu 16. apríl 2018, gekkst hann undir sektarrefsingu með lögreglustjórasátt 10. október 2014 meðal annars fyrir ölvunarakstur. Hinn 25. nóvember 2015 var hann dæmdur til að sæta fangelsi í sex mánuði, skilorðsbundið til tveggja ára, fyrir umferðar-, hegningar- og lögreglulagabrot. Ákærði var dæmdur í níu mánaða fangelsi meðal annars fyrir ölvunarakstur og akstur sviptur ökurétti 5. júlí 2016, þar af voru sex mánuðir skilorðsbundnir til tveggja ára. Hinn 9. maí 2017 var honum dæmdur hegningarauki við fyrrgreindan dóm frá 5. júlí 2016, meðal annars vegna aksturs sviptur ökurétti og ölvunaraksturs. Nú síðast var ákærði dæmdur til að sæta fangelsi í 12 mánuði fyrir akstur sviptur ökurétti og ölvunaraksturs. Þau brot sem ákærði er sakfelldur fyrir í þessu máli samkvæmt 1-3 tölulið ákæru voru framin fyrir uppkvaðningu dómsins frá 9. maí 2017 og verður ákærða því dæmdur hegningarauki samkvæmt ákvæðum 78. gr. almennra hegningarlaga nr. 19/1940. Ákærði hefur játað brot sín greiðlega og verður það virt honum til málsbóta.

Með hliðsjón af framangreindu, sakarefni þessa máls og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í tíu mánuði.

Með vísan til lagaákvæða í ákæru ber að árétta ævilanga sviptingu ökuréttar ákærða frá birtingu dóms þessa að telja.

Ákærði greiði 48.510 krónur í sakarkostnað.

Af hálfu ákæruvaldsins flutti málið S-kk-nf P-kk-nf Ó-kk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, E-x-x V-x-x, sæti fangelsi í tíu mánuði.

Áréttuð er ævilöng svipting ökuréttar ákærða frá birtingu dómsins að telja.

Ákærði greiði 48.510 krónur í sakarkostnað.

L-kvk-nf R-kvk-nf S-kvk-nf